MOSKVA - Ruske novine ismijale su u četvrtak odluku moskovskog suda kojom je oslobođena jedan od članica ruske punk grupe Pussy Riot dok je potvrđena kazna dvjema članicama osuđenima zbog izvođenja "punk molitve" u moskovskoj katedrali kojom su zazivale odlazak s vlasti predsjednika Vladimira Putina.

"Živio naš ruski sud! Ne samo da je najhumaniji, nego je i najnepredvidljiviji i najnelogičniju sud na svijetu!", piše dnevnik Moskovki komsomoljec.

"Najsmješnije je" da je moskovski sud "donio svoju odluku slijedeći logiku apsurdnih optužbi", ocjenjuje dnevnik Vedomosti u svom uvodniku.

"Dogodilo se čudo", piše Komsomoljskaja pravda.

Rusko pravosuđe u srijedu je iz zatvora pustilo Ekatarinu Samucevič i preinačilo joj kaznu u uvjetnu, no potvrdilo je dvogodišnju zatvorsku kaznu za druge dvije mlade žene - Nadeždu Tolokonjikovu i Mariju Aljohinu.

Članice su se žalile na presudu izrečenu u kolovozu kojom su osuđene na kazne dvogodišnjeg zatvora zbog huliganizma i poticanja vjerske mržnje jer su molitvom u crkvi pozivale Gospu da "Putina otjera s vlasti".

Irina Hrunova, odvjetnica oslobođene Samucevič, rekla je da njezina klijentica nije sudjelovala u "molitvi" pred oltarom jer je bila privedena 15 sekunda po ulasku u katedralu. Sud je time uzeo u obzir pojedinačnu odgovornost svake članice skupine. Druge dvije mlade žene doznat će za desetak dana u koji će radni logor biti poslane.